Katawa Shoujo

**Katawa Shoujo** (; *vammainen tyttö*) on Four Leaf Studiosin kehittämä visual novel, joka kertoo tarinan nuoresta pojasta ja viidestä tytöstä, joilla on erilaisia vammoja. Pelin sisältö koostuu visual novel -peleille tyypilliseen tapaan tekstistä ja sprite-grafiikasta. Pelistä julkaistiin ensin vuonna 2009 demoversio, joka sisältää tarinan ensimmäisen näytöksen. Pelin täysversio julkaistiin 4. tammikuuta 2012. Pelin demoversio ei sisällä alaikäisille sopimatonta materiaalia, mutta täysversio sisältää eroge-kohtauksia, jotka pelaajan on kuitenkin mahdollista ohittaa niin halutessaan. Peli on ilmainen, ja se on julkaistu Creative Commons CC BY-NC-ND -lisenssillä. Katawa Shoujo on luotu käyttäen Ren’Py-pelimoottoria.

Pelin tarina sijoittuu nykypäivän Japanissa sijaitsevaan Yamakun high schooliin, joka on tarkoitettu vammautuneille opiskelijoille. Se seuraa Hisao Nakaita, jonka tavallinen elämä muuttuu, kun hänen pitkään havaitsematta ollut sydänvikansa aiheuttaa sydänkohtauksen. Pitkän sairaalajakson jälkeen hänen on siirryttävä Yamakuun, joka tarjoaa koulutusta ja terveydenhuoltoa erilaisista vammoista kärsiville opiskelijoille. Tarinan edetessä Hisaon on kohdattava vammansa ja sopeuduttava uuteen elämäänsä.

Katawa Shoujon pelaaminen koostuu tekstimuotoisen tarinan lukemisesta. Pelaajan on tietyissä kohdissa mahdollista vaikuttaa tarinan kulkuun tekemillään valinnoilla, jotka johtavat erilaisiin tapahtuma- ja dialogivaihtoehtoihin. Pelin tarina koostuu neljästä näytöksestä. Ensimmäisessä näytöksessä tehtyjen valintojen perusteella tarina haarautuu ja keskittyy yhteen viidestä tytöstä. Loput kolme näytöstä seuraavat, kuinka Hisaon ja ensimmäisessä näytöksessä valitun tytön suhde syvenee ja kehittyy mahdollisesti romanttiseksi. Tarinapolut voivat pelaajan tekemien valintojen perusteella päättyä joko positiivisesti, negatiivisesti tai neutraalisti.

## Alkuperä ja kehittäminen
Katawa Shoujo pohjautuu Zettai Shoujo -dōjinshipiirin artisti RAITAn hahmotaiteeseen ja ideoihin erogesta. Hän julkaisi vuoden 2000 talvi-Comiketissa dōjinshi-sarjakuvan, jonka bonussivuille hän oli luonnostellut Katawa Shoujo -nimistä visual novel -peliä, jonka hahmot olivat kaikki tavalla tai toisella vammautuneita. Pelin kehitys sai alkunsa, kun RAITAn ideoita lähetettiin 4. tammikuuta 2007 4chan-kuvafoorumille. Foorumin jäsenten keskuudessa heräsi ajatus toteuttaa peli tämän yhden luonnossivun ja sille kirjoitettujen lyhyiden hahmokuvausten pohjalta.

Seuraavien kuukausien aikana pelille luotiin kehitysfoorumeita, ja anonyymit 4chanin käyttäjät keskustelivat ideoistaan, kirjoittivat näytetekstejä ja piirsivät kuvia. Eri käyttäjät halusivat kuitenkin viedä peliprojektia aivan eri suuntiin. Osa halusi helliä rakkaustarinoita, kun taas toiset halusivat peliin paljon eroottista ja seksuaalista materiaalia. Muutaman kuukauden kuluttua, kun alkuinnostus alkoi hiipua, pelin aktiivisimmat kehittäjät järjestäytyivät ryhmäksi ja alkoivat työstää peliä nimellä Four Leaf Studios, mikä on viittaus ryhmän ja pelin taustaan 4chanilla. Four Leaf Studiosin muodostamisen jälkeen pelin kehittäminen käynnistyi toden teolla kesällä 2007.

Peliä kehittänyt Four Leaf Studiosin ryhmä oli kansainvälinen. Työryhmän kokoonpano vaihteli jonkin verran pelin kehittämisen aikana, mutta pelin pääkäsikirjoittajaksi valitun suomalaisen Auran lisäksi ydinryhmään kuului jäseniä Saksasta, Italiasta, Yhdysvalloista, Kanadasta, Australiasta, Filippiineiltä ja Indonesiasta. Kaikki olivat ensikertalaisia visual novel -pelien tekemisessä. Pelin jokaisen tytön tarinasta annettiin päävastuu yhdestä käsikirjoittajasta ja taiteilijasta koostuvalle parille, joka määritteli oman hahmonsa tarinan juonenkäänteet. Tämä auttoi myös luomaan hahmoille omanlaisensa puhetavat ja maneerit, sillä yksi käsikirjoittaja oli pääosin vastuussa yhdestä hahmosta. Pelihahmojen ydinpiirteet oli päätetty jo ennen Four Leaf Studiosin muodostamista, mutta kukin kirjoittaja-taiteilijapari hioi vielä oman hahmonsa yksityiskohtia ja tarkempia luonteenpiirteitä. Visuaalisen ilmeen yhdenmukaistamiseksi pelin jokaista kuvaa työsti useampi kuin yksi taiteilija.

Katawa Shoujo jäi Four Leaf Studiosin ainoaksi projektiksi, sillä pelin julkaisun jälkeen ryhmä ilmoitti, ettei aio tehdä yhdessä enää toista peliä.

## Julkaisu ja jakelu
Four Leaf Studios julkaisi 29. huhtikuuta 2009 pelistä demoversion, joka sisälsi ensimmäisen näytöksen. Demoversioon tuli myöhemmin useita päivityksiä, joiden mukana tuli myös uusia käännöksiä pelistä. Viides versio sisälsi englannin lisäksi saksan-, ranskan-, unkarin-, italian-, japanin-, venäjän- ja kiinankieliset (yksinkertaistettu ja perinteinen) käännökset. Katawa Shoujon englanninkielinen täysversio julkaistiin 4. tammikuuta 2012.

Katawa Shoujon ranskankielinen täysversio julkaistiin pelin ensimmäisen päivityksen yhteydessä 8. heinäkuuta 2013. Seuraavassa päivityksessä 28. heinäkuuta 2014 peliin lisättiin espanjankielinen käännös. Japaninkielinen käännös julkaistiin 1. huhtikuuta 2015. Four Leaf Studios lopetti pelin tukemisen 6. kesäkuuta 2015 julkaistun viimeisen päivityksen myötä. Samassa yhteydessä Four Leaf Studios julkaisi pelin englanninkieliset tekstitiedostot ja kääntämisohjeet fanikäännösten mahdollistamiseksi.

Katawa Shoujon täysversio ja pelkän ensimmäisen näytöksen sisältävä demoversio ovat saatavilla Windowsille, Mac OS:lle ja Linuxille. Ne sekä pelin ääniraita ovat ladattavissa ilmaiseksi pelin kotisivuilta. Digitaalisen latauksen lisäksi pelistä on tehty rajoitettu määrä fyysisiä kopioita ranskan- ja japaninkielisten käännösten julkaisun yhteydessä.

## Juoni

Pelin tarina sijoittuu nykypäivän Japanissa sijaitsevaan kuvitteelliseen Yamakun high schooliin, joka on tarkoitettu vammautuneille opiskelijoille. Se seuraa Hisao Nakaita, jonka tavallinen elämä muuttuu, kun pitkään havaitsematta ollut synnynnäinen sydänvika aiheuttaa hänelle sydänkohtauksen. Pitkän sairaalajakson jälkeen hänen on siirryttävä Yamakuun, joka tarjoaa koulutusta ja terveydenhuoltoa erilaisista vammoista kärsiville opiskelijoille. Tarinan edetessä Hisaon on kohdattava vammansa ja sopeuduttava uuteen elämäänsä.

Pelin tarina koostuu neljästä näytöksestä. Ensimmäisessä näytöksessä tehtyjen valintojen perusteella Hisao viettää koulussa järjestettävän festivaalin seuranaan yksi viidestä tytöstä. Tämän jälkeen tarina haarautuu ja keskittyy tähän tyttöön. Loput kolme näytöstä seuraavat, kuinka Hisaon ja ensimmäisessä näytöksessä valitun tytön suhde syvenee ja kehittyy mahdollisesti romanttiseksi. Tarinapolut voivat pelaajan tekemien valintojen perusteella päättyä joko positiivisesti, negatiivisesti tai neutraalisti.

Negatiivisissa lopetuksissa Hisaon ja pelaajan valitseman tytön välinen suhde päättyy myrskyisästi tai sellaisessa tilanteessa, ettei suhteen pelastaminen vaikuta mahdolliselta. Neutraaleissa lopetuksissa suhde ei pääty niinkään huonosti, vaan epämääräiseen erilleen ajautumiseen. Positiivisissa lopetuksissa Hisao oppii ymmärtämään suhteensa tyttöön paremmin, ja ne päättyvät positiivisiin tulevaisuudennäkymiin. Kaikki lopetukset kahta negatiivista lopetusta lukuun ottamatta tapahtuvat tarinan neljännessä näytöksessä. Pelaajan on valinnoistaan riippuen mahdollista saada myös ensimmäisen näytöksen lopussa negatiivinen lopetus, jossa Hisao ei valitse yhtäkään tytöistä, vaan viettää festivaalin koulun katolla Kenjin kanssa juoden viskiä. Kohtaus päättyy siihen, että Hisao putoaa katolta ja kuolee.

### Päähahmot

**Hisao Nakai** (中井 久夫, *Nakai Hisao*)
:Hisao on miespuolinen high school -opiskelija, joka saa prologissa sydänkohtauksen ja menettää tajuntansa, ja hänellä todetaan synnynnäinen sydänvika. Oltuaan pitkään sairaalassa hän siirtyy Yamakuun luokalle 3-3. Hän ei aluksi pidä ajatuksesta vammautuneille tarkoitettuun kouluun siirtymisestä, mutta sopeutuu hiljalleen uuteen elämäänsä. Hän saa uusia ystäviä ja solmii ihmissuhteita, joiden kautta hän alkaa pohtia suhtautumistaan vammaisuuteen ja omaan sairauteensa. Hän harrastaa lukemista ja shakkia, ja hän pelasi ennen sydänkohtaustaan myös jalkapalloa.

:Osa pelin tuotantoryhmästä olisi halunnut jättää päähenkilön nimettömäksi kunnianosoituksena pelin lähtökohdille anonyymillä 4chan-foorumilla. Hahmon nimen valitsemisen jälkeen pelin kehittäjille selvisi, että Hisao Nakai on myös erään tunnetun japanilaisen psykologin nimi.

**Emi Ibarazaki** (茨崎 笑美, *Ibarazaki Emi*)
:Emi on energinen ja ulospäinsuuntautunut vaaleahiuksinen tyttö, jolla on saparot ja vihreät silmät. Hänen molemmat jalkansa on amputoitu polvien alapuolelta auto-onnettomuudessa kärsittyjen vammojen seurauksena, ja hän joutuu käyttämään jalkaproteeseja. Vammastaan huolimatta hän liikkuu aktiivisesti ja kilpailee pikajuoksussa. Hän arvostaa liikuntaa ja hyvää ruokavaliota. Hän on hyvissä väleissä Yamakun terveydenhoitajan kanssa ja lupaa tälle pitää huolta Hisaon liikuntarutiineista, jotta saa Hisaon juoksuparikseen. Hän tapaa Hisaon kirjaimellisesti törmäämällä tähän koulun käytävällä ja vaarantaa hänen sydämensä useaan otteeseen. Emin murjottaminen saa Hisaon tuntemaan syyllisyyttä, ja hän vertaakin Emin ilmettä surulliseen koiranpentuun.

:Emi on Rinin ystävä ja asuntolanaapuri. Heidän vammansa täydentävät toisiaan, ja he suhtautuvat molemmat harrastuksiinsa intohimoisesti. Emillä on vaikeuksia päästää ihmisiä lähelleen, sillä hän pelkää menettävänsä itselleen tärkeitä ihmisiä.

**Hanako Ikezawa** (池沢 華子, *Ikezawa Hanako*)
:Hanako on ujo ja hiljainen tyttö, jonka pitkät, tummanpurppurat hiukset ulottuvat vyötärölle asti. Hän pitää pitkää otsatukkaansa kasvojensa oikean puolen edessä peittääkseen pahat arvet, jotka hän sai lapsena tulipalossa, jossa hänen molemmat vanhempansa kuolivat. Hän kärsii tulipalon seurauksena myös traumoista. Tulipalon jälkeen hän vietti lapsuutensa orpokodissa, ja häntä kiusattiin koulussa vammojensa vuoksi. Hän on hyvin varautunut muita kohtaan, ja hänen ainoita ystäviään ovat Lilly ja tämän sisko Akira. Hän on Hisaon luokkatoveri, mutta on usein poissa oppitunneilta ja viettää mieluummin aikaansa kirjastossa, jossa hän saa olla yksin.

**Lilly Satou** (砂藤 リリー, *Satō Rirī*)
:Lilly on pelin naishahmoista pisin. Hänellä on pitkät vaaleat hiukset ja siniset silmät, jotka hän on perinyt skotlantilaiselta äidiltään. Lilly on synnynnäisesti sokea. Hän on luokan vastaava rinnakkaisluokalla 3-2, jota käyvät sokeat ja lähes sokeat opiskelijat, heidän joukossaan Kenji. Hän on kohtelias ja käytökseltään hienostunut. Hän käyttäytyy usein äidillisesti ja huolehtivasti, mutta ei halua tungetella muiden yksityisasiohin. Ennen Yamakua hän on opiskellut tyttökoulussa.

:Toisin kuin Misha ja Shizune, Lilly suhtautuu Hisaon koulunvaihtoon omalla rauhallisella tavallaan ja auttaa häntä sopeutumaan kouluelämään festivaalivalmistelujen keskellä. Hän on Hanakon lähin ja pelin alussa ainoa ystävä. He syövät usein lounasta, juovat teetä ja käyvät ostoksilla yhdessä. Lilly on myös hyvissä väleissä koulun kirjastonhoitaja Yuukon kanssa. Shizunen kanssa hän sen sijaan ei tule toimeen, mihin vaikuttaa heidän erilaisten luonteidensa lisäksi se, että Lillyn sokeuden ja Shizunen kuurouden vuoksi heidän on vaikea kommunikoida keskenään.

**Rin Tezuka** (手塚 琳, *Tezuka Rin*)
:Rin on punatukkainen ja vihreäsilmäinen tyttö, jonka molemmat kädet puuttuvat lähes kokonaan synnynnäisen vian vuoksi. Hän suorittaa arkiset askareet käyttäen jalkojaan, ja pukeutuu siksi käytännön syistä hameen sijasta poikien koulupukuun. Rinin etäinen ja pohdiskeleva luonne aiheuttaa toisinaan kiusallisia tilanteita, joiden seurauksena kaikki eivät mielellään juttele hänen kanssaan. Hän suhtautuu huolettomasti ja arkipäiväisesti muihin opiskelijoihin ja näiden vammoihin ja kyselee suoraan muiden vammoista. Tämän suorapuheisuuden vuoksi häntä pidetään usein tylynä. Rin on Emin ystävä ja asuntolanaapuri, sillä heidän vammansa ja fyysiset kykynsä täydentävät toisiaan. Hän on lahjakas taiteilija, ja hän maalaa koulun festivaalia varten asuntoloiden eteen suuren muraalin.

:Rinin sukunimi on kunnianosoitus sarjakuvapiirtäjä Osamu Tezukalle. Se sisältää myös sanaleikin, sillä nimen ensimmäinen kirjoitusmerkki tarkoittaa kättä viitaten siten Rinin vammaan sekä hänen taiteellisiin lahjoihinsa.

**Shizune Hakamichi** (羽加道 静音, *Hakamichi Shizune*)
:Shizune on Hisaon luokkatoveri, joka toimii oppilaskunnan puheenjohtajana ja luokan 3-3 vastaavana. Hänellä on lyhyet, tummansiniset hiukset, samanväriset silmät ja silmälasit. Hän on synnynnäisesti kuuromykkä ja kommunikoi pääasiassa viittomakielellä. Hänen ystävänsä Misha toimii hänelle tulkkina ja on lähes aina hänen kanssaan. Shizune on voimakastahtoinen ja manipuloiva, mutta näyttää toisinaan myös pehmeän puolensa. Hän ei voi sietää Lillyä eikä sen vuoksi pidä myöskään Hanakosta.

:Shizunen nimi on Rinin tapaan sanaleikki, sillä hänen nimensä kirjoitusmerkit tarkoittavat hiljaisuutta ja ääntä. Shizunen nimeksi piti alun perin tulla Rosa, joka kuulostaa samalta kuin japanin kielen kuuroutta tarkoittava sana. Nimi kuitenkin vaihdettiin, sillä Lillyn myötä pelissä oli jo yksi kukan mukaan nimetty tyttö, jonka nimi ei ole japanilainen.

**Shiina Mikado** (御門 椎名, *Mikado Shiina*)
:Lempinimellään Misha (ミーシャ, *Mīsha*) paremmin tunnettu Shiina on Shizunen paras ystävä ja hänen lisäkseen ainoa jäsen oppilaskunnassa. Hän toimii Shizunen tulkkina, ja on Yamakun oppilaista ensimmäinen, joka tutustuu Hisaoon. Hänellä on pitkät ja kiharat pinkiksi värjätyt hiukset ja kullanväriset silmät. Hän on ystävällinen ja pirteä, joskin hänen innokas suhtautumisensa useimpiin asiohin saa joskus muut väsymään. Vaikka hän on melko keskeisessä roolissa pelin ensimmäisessä näytöksessä, hän ei ole yksi tytöistä, joihin Hisao voi tutustua paremmin seuraavissa näytöksissä. Shizunen reitissä pelaaja voi kuitenkin aloittaa suhteen hänen kanssaan, mutta tämä johtaa Shizunen tarinan negatiiviseen lopetukseen.

:Toisin kuin suurimmalla osalla Yamakun opiskelijoista, Mishalla ei ole vammaa, vaan hän on koulussa sen tarjoamien viittomakielen opintojen vuoksi. Hän ei ollut mukana RAITAn alkuperäisissä hahmoluonnoksissa.

**Kenji Setou** (瀬藤 健二, *Setō Kenji*)
:Kenji on Hisaon naapuri poikien asuntolassa. Hän on laillisen määritelmän mukaisesti sokea, näkee vain muutaman senttimetrin verran eteensä ja opiskelee sokeiden luokalla 3-2. Hän on hikikomori ja erittäin epäsosiaalinen, ja hän väittää olevansa ”viimeinen täysjärkinen järjettömässä maailmassa”. Hän paasaa usein järjettömyyksiä muun muassa feministien salaliittoteorioista ja väittää, että feministit ovat pahoja ja haluavat valloittaa maailman. Jos pelaajan valinnat ensimmäisessä näytöksessä johtavat siihen, ettei Hisao vietä festivaalia yhdenkään tytön seurassa, hän menee sen sijaan Kenjin kanssa koulun katolle juomaan viskiä. Kohtaus päättyy siihen, että Hisao putoaa katolta ja kuolee.

## Vastaanotto
Katawa Shoujo sai ristiriitaisen vastaanoton. Pelin nimi ”Katawa Shoujo” tarkoittaa sananmukaisesti rampaa tai vammaista tyttöä, ja se onkin jakanut mielipiteitä. Vaikka pelin lähtökohtaa on kutsuttu ”kieroutuneeksi ja kurjaksi”, itse pelin on sanottu olevan ”hyvin tuotettu”, ja kokonaisuutena pelin on sanottu erottuvan laadullaan jopa kaupallisten julkaisujen joukossa. Vammaisuuden käsittelyä aiheena on kehuttu rehelliseksi ja kunnioittavaksi.

Rock Paper Shotgun -pelisivusto kehui arviossaan pelin hahmojen moniulotteisuutta ja sitä, kuinka siinä tutkaillaan vammasta kärsivien hahmojen ihmissuhteiden haasteita ja ongelmia. Sen sijaan pelin eroottisia kohtauksia sanottiin kiusallisiksi ja piirrosjäljeltään muuta peliä huonommiksi, ja tarinaa huonoksi ja liian yksityiskohtaiseksi. Kotakun Richard Eisenbeis kuvaili peliä koskettavaksi ja totesi sen käsittelevän arkaa aihetta suoraan, mutta kunnioituksella. Hän kehui sitä, kuinka pelin hahmot ovat inhimillisiä, eivätkä heidän vammansa määritä heitä. Kaikkiaan hän sanoi Katawa Shoujon olevan paras visual novel, jota on koskaan pelannut. Otaku USA -lehden Dave Riley puolestaan sanoi arviossaan pelin hahmojen ja proosan olevan huonoa ja ennalta-arvattavaa, vaikka kehuikin pelin lähtötilannetta mielenkiintoiseksi.

Metacritic-sivuston keräämissä käyttäjäarvioissa Katawa Shoujo on saanut keskimäärin 8,8 pistettä kymmenestä.

## Ääniraita

Katawa Shoujon musiikin ovat säveltäneet NicolArmarfi ja Blue123. Pelin ääniraita julkaistiin 20. tammikuuta 2012 digitaalisena latauksena nimellä *Katawa Shoujo Enigmatic Box of Sound*. Pelin ranskankielisen käännöksen yhteydessä julkaistiin 8. heinäkuuta 2013 kappaleesta ”Red Velvet” uusi versio, jolla on mukana saksofonisti Japes.

## Tekijät
Lähde: 

* **cpl_crud**: projektin tuottaja, Hanakon polun käsikirjoitus
* **Aura**: pääkirjoittaja, pelisuunnittelija, Rinin polun käsikirjoitus
* **delta**: pääohjelmoija, käyttöliittymäsuunnittelu, ohjaus, tekninen toteutus
* **TheHivemind**: Emin polun käsikirjoitus
* **Anonymous22**: Shizunen polun käsikirjoitus
* **Suriko**: tuottaja, Lillyn polun käsikirjoitus
* **Kagami**: toimitustyö
* **Losstarot**: toimitustyö
* **Silentcook**: toimitustyö
* **Blue123**: musiikki
* **NicolArmafi**: musiikki

* **gebyy-terar**: kuvitus
* **Kamifish**: kuvitus
* **moekki**: kuvitus
* **pimmy**: kuvitus
* **raemz**: kuvitus
* **Raide**: kuvitus, ohjaus
* **climatic**: lisäkuvitus
* **Doomfest**: lisäkuvitus
* **yujovi**: lisäkuvitus, taustojen valokuvaus, ohjaus
* **Mike Inel**: animointi

## Lähteet

## Aiheesta muualla
* ''Katawa Shoujon'' ja Four Leaf Studiosin kotisivut 
* Virallinen blogi 
* Viralliset foorumit